# El Plural

ElPlural.com és un diari d'internet editat íntegrament en llengua espanyola des del 19 de setembre de l'any 2005. S'autodefineix com a mitjà que conjuga la informació amb l'opinió i que procurarà oferir als seus lectors notícies pròpies d'interès general.

## Història

ElPlural.com neix com un projecte del periodista català Enric Sopena, el qual tenia experiència en mitjans audiovisuals o escrits com La Vanguardia o Televisió Espanyola. Les temàtiques tractades a ElPlural.com són d'abast estatal i internacional, i amb el temps s'ha consolidat una secció fixa sobre Andalusia, al costat d'altres seccions autonòmiques. A partir de l'any 2010, Enric Sopena va passar a ser accionista de l'empresa editora del diari, funció que compaginar amb la de director del mitjà. Fins llavors la propietat d'aquest mitjà es trobava en mans d'una societat vinculada a Lavinia TV.
El 22 de març de 2017, la Junta General d'Accionistes de ElPlural.com va acceptar la petició de jubilació d'Enric Sopena com a director del diari, que passà a ser President Ad Meritum, condició que compatibilitza amb la continuïtat de la seva columna d'opinió titulada «Cabos Sueltos».
La periodista Angélica Rubio passà a ser la directora de ElPlural.com, mitjà al qual es va incorporar el març de 2012. Fins a aquest moment havia exercit com a coordinadora de la secció d'«Economia» del diari.

## Estructura

Els continguts del diari s'estructuren en una secció de «Política», una altra d'«Economia», una altra de «Comunicació» i una altra de «Societat». A més, ElPlural.com compta amb una seccions locals d'autonomies, centrades en Catalunya, Balears i Andalusia. Aquesta última, des del 26 de setembre de 2016, està formada per la integració del diari Andaluces Diario, dirigit pel periodista Antonio Avendaño, provinent del diari Público.
La secció d'«Opinió» està composta per articles i anàlisis convencionals, a més de caricatures gràfiques de la sèrie «Los Calvitos», a càrrec de l'humorista Patricio Rocco, àlies Pat.
Al marge de les seccions habituals, el diari inclou revistes variades, com són «El Telescopio» (dedicada a Tecnologia i Innovació), «La Pimienta de la Vida» (centrada en gastronomia i estil de vida), «Motor» (secció d'automobilisme associada amb la publicació Autofácil), «Playtime» (magazín d'oci i cultura) i «Fuera de Foco», dedicada a informació més frívola, mitjans de comunicació i curiositats de les xarxes socials.

## Línia editorial

ElPlural.com es defineix com un diari progressista i la seva línia editorial està orientada cap a l'esquerra i la ideologia socialdemòcrata.

## Referències

* ↑ Extremadura, El Periódico. «Nace un nuevo diario digital, Elplural.com, dirigido por el periodista Enric Sopena» (en castellà). [Consulta: 13 agost 2019].
* ↑ «Enric Sopena se compra elplural.com» (en castellà), 19-11-2014. [Consulta: 13 agost 2019].
* ↑ «Angélica Rubio sustituye a Enric Sopena en la dirección de ELPLURAL.COM» (en castellà). [Consulta: 13 agost 2019].
* ↑ «ELPLURAL.COM refuerza su expansión territorial con el ‘fichaje’ de Andalucesdiario.es» (en castellà). [Consulta: 13 agost 2019].
* ↑ Balcarce, Luis. «El Plural de Enric Sopena es propiedad del Grupo Lavinia» (en castellà), 16-11-2009. [Consulta: 13 agost 2019].